ইসলামের মৌলিক স্তম্ভগুলোর মধ্যে সালাতের পরই যাকাতের স্থান। সালাত দৈহিক ইবাদত, আর যাকাত হলো আর্থিক ইবাদত। মানবজীবনের বিশাল অধ্যায় অর্থনীতির সঙ্গে সম্পৃক্ত। তাই দেখা যায় মানবসভ্যতার সূচনালগ্ন থেকেই অর্থনীতি মানুষের কর্মকা-ের সঙ্গে ওতপ্রোতভাবে জড়িত। আর যাকাত ব্যবস্থার প্রচলনও তখন থেকেই। মহান আল্লাহ রাব্বুল আলামিন পবিত্র কোরআনের বহু জায়গায় যাকাত সম্পর্কে নির্দেশনা দিয়েছেন। সূরা বাকারার ১১০ নম্বর আয়াতে আল্লাহ বলেন, ‘আর তোমরা নামাজ কায়েম করো এবং যাকাত প্রদান করো।’ একই সূরার ৪৩ নম্বর আয়াতে বলা হয়েছে, ‘তোমরা নামাজ কায়েম করো, যাকাত আদায় করো, আর বিনয়ীদের সঙ্গে বিনয় প্রকাশ করো।’